สภาพอากาศสัปดาห์นี้หลายพื้นที่ยังคงมีฝนตกต่อเนื่อง ส่วนพายุหมาเหล่าไม่ส่งผลกระทบต่อลักษณะอากาศของไทย
นายสมควร ต้นจาน ผู้อำนวยการส่วนพยากรณ์อากาศกลาง กองพยากรณ์อากาศ กรมอุตุนิยมวิทยา เปิดเผยว่า ตั้งแต่วันนี้(25 ต.ค.64) - 26 ต.ค.64 ประเทศไทยตอนบนมีฝนน้อย ส่วนภาคตะวันออกและภาคใต้ยังคงมีฝนตกต่อเนื่องและมีฝนตกหนักบางแห่ง  ปริมาณฝนร้อยละ 60-70 ของพื้นที่ ขณะเดียวกันมีหย่อมความกดอากาศต่ำกำลังแรงอยู่ในทะเลจีนใต้ตอนกลางคาดว่าจะพัฒนาเป็นพายุดีเปรสชั่น ประกอบกับได้รับอิทธิพลจากลมตะวันออกและใต้จะพัดเข้ามาและมีมวลอากาศเย็นอีกระลอกหนึ่งแผ่ปกคลุมประเทศไทยตอนบน ทำให้วันที่ 27-30 ต.ค.64 ภาคเหนือ ภาคตะวันออกเฉียงเหนือ ภาคตะวันออกและภาคกลาง มีฝนเพิ่มขึ้น ปริมาณฝนร้อยละ 30-40 ของพื้นที่ โดยในวันที่ 31 ต.ค. เป็นต้นไปปริมาณฝนจะเริ่มลดลงผู้อำนวยการส่วนพยากรณ์อากาศกลาง กองพยากรณ์อากาศ กรมอุตุนิยมวิทยา กล่าวด้วยว่า ขณะนี้กรมอุตุนิยมวิทยาได้ติดตามความเคลื่อนไหวของ”พายุโซนร้อนหมาเหล่า” ที่บริเวณมหาสมุทรแปซิฟิก ยืนยันว่า พายุดังกล่าวจะไม่เคลื่อนตัวเข้ามาใกล้และไม่ส่งผลกระทบใดใดต่อลักษณะอากาศของประเทศไทยอย่างแน่นอน ประชาชนไม่ควรตื่นตระหนกกับข่าวที่เกิดขึ้นในขณะนี้ พร้อมขอให้ติดตามสภาพอากาศจากกรมอุตุนิยมวิทยาอย่างต่อเนื่องที่เว็บไซต์www.tmd.go.th